Tiener in Kaapstad doodgeskietŉ Tienerseun is Dinsdagmiddag in Kaapstad dood en ŉ man gewond tydens ŉ skietvoorval in Athlone. “Die 16-jarige was op pad na sy huis, toe hy in die spervuur beland het van mense wat op mekaar geskiet het,” het kol. Tembinkosi Kinana, ŉ polisiewoordvoerder, gesê. Volgens Kinana is die 31-jarige man ook in die skietery gewond en na ŉ nabygeleë hospitaal geneem vir behandeling. Luyanda Majija, ŉ woordvoerder van ER24, het gesê die tiener is in die nek getref en die man in sy arm. “Toe paramedici by die toneel opgedaag het, het die seun se bure probeer om die erge bloeding te stop. Hy is op die toneel dood verklaar,” het Majija gesê. Die polisie ondersoek ŉ saak van moord en poging tot moord. Niemand is nog in verband met die voorval in hegtenis geneem nie. – SAPA